ai4bharat/Pralekha huggingface dataset:
புவி அறிவியல் அமைச்சகம்
தில்லி-தேசிய தலைநகர் பகுதியில் காற்றின் தரம் நாளை மோசமாக இருக்கும் : தேசிய வானிலை முன்னெச்சரிக்கை மையம் தகவல்
தில்லி-தேசிய தலைநகர் பகுதியில் காற்றின் தரம் நாளை மோசமாக இருக்கும் என தேசிய வானிலை முன்னெச்சரிக்கை மையம் கூறியுள்ளது.
அது விடுத்துள்ள அறிக்கையில் கூறியிருப்பதாவது:
தில்லி - தேசிய தலைநகர் பகுதியில் இன்று காற்றின் தரம் மிதமானது முதல் மோசமான பிரிவிலும், நாளை  மோசமான பிரிவிலும் இருக்கும். மேல் காற்று, புழுதியை எழுப்பும் என்பதால், காற்றில் மாசு, பிஎம்10 என்ற அளவில் இருக்கும். நாளை மறுதினம் , காற்றின் தரம் சற்று மேம்பட வாய்ப்புள்ளது. ஆனால் மோசமானது முதல் மிதமான பிரிவில் இருக்கும். அதைத் தொடர்ந்த 5 நாட்களில் காற்றின் தரம் திருப்தியான பிரிவு முதல் மிதமான பிரிவில் இருக்க வாய்ப்புள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1729710
சுகாதாரம் மற்றும் குடும்ப நலத்துறை அமைச்சகம்
புதிய வகை கொரோனா வைரஸ்  தடுப்பு மற்றும் நிர்வாக நடவடிக்கைகள் குறித்து உயர்நிலை அமைச்சர்கள் குழு ஆய்வு
புதிய வகை கொரோனா வைரஸ்  தொடர்பான ஆய்வு, கண்காணிப்பு, மதிப்பீட்டுக்கென பிரதமர் உத்தரவின்படி அமைக்கப்பட்ட உயர்நிலை அமைச்சர்கள் குழுவின் 2-ஆவது கூட்டம் இன்று  புதுதில்லியில் நடைபெற்றது. மத்திய சுகாதாரம், குடும்பநலத்துறை அமைச்சர் டாக்டர் ஹர்ஷ்வர்தன் தலைமையில் நடைபெற்ற இந்தக் கூட்டத்தில் மத்திய அமைச்சர்கள் திரு.ஹர்தீப் சிங் பூரி, டாக்டர் எஸ் ஜெய்சங்கர், திரு. நித்யானந்த ராய், திரு மான்சுக் மண்டாவியா, திரு அஸ்வினி குமார் சௌபே ஆகியோர் பங்கேற்றனர்.
கோவிட்-19 சார்ந்த தற்போதைய நிலவரம் குறித்து அமைச்சர்கள் குழுவிற்கு எடுத்துரைக்கப்பட்டது. கேரள மாநிலத்தில் இந்த வைரஸ் பாதித்த 3 பேரின் தற்போதைய உடல்நிலை குறித்தும் எடுத்துரைக்கப்பட்டது. இந்தியாவில் கோவிட்-19 நோய் மேலாண்மை மற்றும் தடுப்பு, சீனாவிலிருந்து வரும் அனைத்து பயணியருக்கும் வீசா தற்காலிகமாக நிறுத்திவைக்கப்பட்டது, மற்றும் பயணத்தடை குறித்த ஆலோசனைகள் உள்ளிட்ட நடவடிக்கைகள் குறித்தும் குழுவினருக்குத் தெரிவிக்கப்பட்டது.
வூகானிலிருந்து வெளியேற்றப்பட்டு கொண்டுவரப்பட்ட 645 பேருக்கான இரண்டு தனிமைக் கண்காணிப்பு மையங்கள் பற்றியும் விளக்கம் அளிக்கப்பட்டது. ஆயுதப்படையினர் மற்றும் இந்தியா-திபெத் எல்லைக் காவல்படை ஆகியோரால் பராமரிக்கப்படும் இந்த முகாம்களில் உள்ளவர்கள் அனைவருக்கும் தினசரி மருத்துவ பரிசோதனை செய்யப்படுகிறது. முகாமில் உள்ளவர்கள் எவருக்கும் கோவிட்-19 பாதிப்பு இல்லை என்று கண்டறியப்பட்டுள்ளது.
இன்றைய நிலவரப்படி மொத்தம் 2,315 விமானங்களில் பயணம் செய்த 2,49,447 பயணியரிடம் சோதனை நடத்தப்பட்டது, 21 விமான நிலையங்கள், சர்வதேச கடல்துறைமுகங்கள், எல்லைகளில் குறிப்பாக நேபாள எல்லையில் பயணியரிடம் சோதனை நடத்தப்பட்டது தொடர்பான விவரங்கள் அமைச்சர்கள் குழுவிடம் எடுத்துரைக்கப்பட்டது. சீனா, ஹாங்காங், சிங்கப்பூர், தாய்லாந்து தவிர ஜப்பான், தென்கொரியா நாடுகளிலிருந்து வரும் அனைத்து விமானங்களும் மொத்தமாக சோதனைக்கு உட்படுத்தப்படுவதாகவும் தெரிவிக்கப்பட்டது. 34 மாநிலங்கள் / யூனியன் பிரதேசங்கள் ஆகியவற்றில் 15,991 பேர் சமுதாய கண்காணிப்பின்கீழ், வைக்கப்பட்டுள்ளனர். சோதனைக் கூடங்களுக்கு அனுப்பப்பட்ட 1,671 மாதிரிகளில் முன்பு அறிவிக்கப்பட்டபடி 3 பேருக்கு மட்டுமே தொற்று இருப்பது கண்டுபிடிக்கப்பட்டுள்ளது. புனேயில் உள்ள இந்திய மருத்துவ ஆராய்ச்சி சபையின் தேசிய நுண்கிருமி நிறுவனம், கோவிட்-19 குறித்த நோயறி சோதனைகளின் ஒருங்கிணைப்பு மையமாக நியமிக்கப்பட்டுள்ளதாகவும் 14 மண்டல சோதனைக்கூடங்கள் மாதிரிகளைச் சோதிக்கும் நடவடிக்கையைத் தொடங்கியிருப்பதாகவும் தெரிவிக்கப்பட்டது.
தனிநபர் பாதுகாப்பு கருவிகள், கவச முகமூடிகள் ஆகியன போதுமான அளவு இருப்பதாகவும், நிலைமை உன்னிப்பாகக் கண்காணிக்கப்பட்டு வருவதாகவும் தெரிவிக்கப்பட்டது. மத்திய சுகாதார அமைச்சர் மற்றும் அமைச்சரவை செயலாளர், குடும்ப நலத்துறை செயலாளர் ஆகியோர் தினப்படி உயர்நிலை ஆய்வை நடத்தி வருவதாகவும் தெரிவிக்கப்பட்டது. 24 மணிநேரமும் செயல்படும் 011-2397 8046 என்ற தொலைபேசி இலக்கம் கொண்ட கட்டுப்பாட்டு அறை செயல்படுவதாகவும், இந்தக் கிருமி தொற்று பற்றிய தகவல்கள் அனைத்து வகை ஊடகங்களிலும் விழிப்புணர்வுக்கென பரப்பப்பட்டு வருவதாகவும் தெரிவிக்கப்பட்டது. மத்திய சுகாதாரம் மற்றும் குடும்பநல அமைச்சகம் பொதுமக்கள் தகவலுக்கென இந்த நோய் குறித்து தினமும் செய்தியாளர் கூட்டத்தை நடத்துவதாகவும் விளக்கப்பட்டது.
கோவிட் 19 காரணமாக வீட்டிலேயே இருக்கும் மாணவர்கள், இல்லங்களிலிருந்தபடியே, கல்வி தொடர்பான செயல்களின் மூலம், தங்களது நேரத்தை, பயனுள்ள வகையில் செலவிடுவதற்காக, மத்திய மனித ஆற்றல் மேம்பாட்டுத் துறை அமைச்சகத்தின் வழிகாட்டுதலின்படி, கல்வி ஆராய்ச்சி மற்றும் பயிற்சிக்கான தேசியக் குழுமம்  மாற்றுக் கல்வி காலஅட்டவணையைத் தயாரித்துள்ளது. இந்த மாற்றுக் கல்வி அட்டவணை இன்று புதுதில்லியில், மத்திய மனித ஆற்றல் மேம்பாட்டுத் துறை அமைச்சர் திரு ரமேஷ் பொக்ரியால் நிஷாங்க் அவர்களால் வெளியிடப்பட்டது.
நிகழ்ச்சியில் பேசிய அமைச்சர், வீட்டிலிருக்கும் போதும், மாணவர்கள் மிகவும் சுவாரஸ்யமான, விளையாட்டுப் போக்கான முறையில் கல்வி கற்க உதவும் வகையில், கற்பிக்கும் சமூக வலைதள ஊடகங்களையும், தொழில்நுட்பக் கருவிகளையும் பயன்படுத்துவதற்கான ஆசிரியர்களுக்கான விதிமுறைகளும் இந்த அட்டவணையில் உள்ளது என்று கூறினார்.
அலைபேசி, வானொலி, தொலைக்காட்சி, குறுஞ்செய்தி மற்றும் சமூக வலைதளங்கள் உட்பட பல்வேறு கருவிகளை பயன்படுத்துவதற்கான, பல்வேறு நிலைகள் கணக்கில் எடுத்துக் கொள்ளப்பட்டு, இது தயாரிக்கப்பட்டுள்ளது. நம்மில் பலருக்கு அலைபேசியில் இணைய  வசதி இல்லாமலிருக்கலாம் என்பதாலும், வாட்ஸ்அப், ஃபேஸ்புக், ட்விட்டர், கூகுள் போன்ற பல்வேறு சமூக வலைதளக் கருவிகளைப் பயன்படுத்தும் முறையை அறியாமல் இருக்கலாம் என்பதாலும், ஆசிரியர்கள், பெற்றோர்களுக்கும் மாணவர்களுக்கும் எஸ்எம்எஸ் மூலமாகவும், அலைபேசி அழைப்பின் மூலமாகவும், வழிகாட்டக் கூடிய வழிகாட்டுதல் முறைகள் இதில் உள்ளன. ஆரம்ப காலகட்ட மாணவர்கள் இந்த அட்டவணையைப் பின்பற்றுவதற்கு பெற்றோர் உதவ வேண்டும் என்று எதிர்பார்க்கப்படுகிறது.
இந்த அட்டவணையின் கீழ் ஒன்றாம் வகுப்பு முதல் பன்னிரண்டாம் வகுப்பு வரை அனைத்து வகுப்புகளுக்குமான, அனைத்துப் பாடப்பகுதிகளும் இடம்பெற்றுள்ளன. சிறப்பு கவனம் தேவைப்படும் குழந்தைகள்  உட்பட அனைத்து குழந்தைகளுக்குமான தேவைகள், இந்த அட்டவணையில் பூர்த்தி செய்யப்பட்டுள்ளது. ஒலியுடன் கூடிய புத்தகங்கள் , வானொலி நிகழ்ச்சிகள், வீடியோ நிகழ்ச்சிகளும் இதில் இணைக்கப்பட்டுள்ளன.
பாடப்புத்தகம் அல்லது பாடத்திட்டத்தில் உள்ள அத்தியாயங்கள் எடுத்துக்கொள்ளப்பட்டு, அவை தொடர்பான சுவாரஸ்யமான, சவாலான செயல்முறைகள் கொண்ட வாராந்திரத் திட்டம், இந்த அட்டவணையில் உள்ளது என்று திரு. பொக்ரியால் தெரிவித்தார். மாணவர்களின் கற்றல் முடிவுகள், கருத்துக்களுடன் கோர்க்கப்பட்டிருப்பது மிக முக்கியமான அம்சமாகும். குழந்தைகள் கல்வி கற்பதன் முன்னேற்றத்தை ஆசிரியர்களும், பெற்றோர்களும் மதிப்பீடு செய்துகொள்ள வசதி செய்து கொடுப்பதே, இவ்வாறு கற்றல் முடிவுகளையும், கற்றலுக்கான கருப்பொருள்களையும் கோர்த்திருப்பதற்கான நோக்கமாகும். அதுமட்டுமல்லாமல், பாடப்புத்தகங்களில் உள்ள விஷயங்களுக்கு அப்பாலுள்ளவற்றையும், குழந்தைகள் கற்றுக் கொள்ள இது வகை செய்யும்..
ரெயில்வே அமைச்சகம்
இந்திய ரயில்வேயின் 156 சுகாதார மையங்களில் மருத்துவமனை மேலாண்மை தகவல் அமைப்பு நிறுவப்பட்டுள்ளது
தற்போதைய தகவல் தொழில்நுட்ப யுகத்தில் தடைகளற்ற சேவைகளை வழங்குவதற்கு டிஜிட்டல் மயமாக்கப்பட்ட சுகாதார சேவை அமைப்பு அவசியமாகிறது. இதை கருத்தில் கொண்டு, ரயில்வே அமைச்சகத்தின் மினி ரத்னா பொதுத்துறை நிறுவனமான ரயில் டெல் மற்றும் மின்னணு மற்றும் தகவல் தொழில்நுட்ப அமைச்சகத்தின் கீழ் இயங்கும் சிடாக்கின் ஏ பிரிவு  ஆகியவற்றுக்கு நாடு முழுவதும் உள்ள 129 ரயில்வே மருத்துவமனைகள் மற்றும் 586 சுகாதார மையங்களில் மருத்துவமனை மேலாண்மை தகவல் அமைப்பை நிறுவுவதற்கான பணி வழங்கப்பட்டது.
இதன் மூலம் ஒட்டுமொத்த ரயில்வே சுகாதார அமைப்பும் ஒரு கட்டமைப்பின் கீழ் கொண்டுவரப்பட்டு வேகமான, தடையற்ற மற்றும் சிரமங்கள் அற்ற சுகாதார சேவைகளை வழங்க முடியும். இந்திய ரயில்வேயின் 156 சுகாதார மையங்களில் மருத்துவமனை மேலாண்மை தகவல் அமைப்பு ஏற்கனவே நிறுவப்பட்டுள்ளது. எஞ்சியுள்ள மையங்களில் 2021-ம் ஆண்டுக்குள் இது நிறுவப்பட்டு விடும்.
மருத்துவ பயனாளிகளுக்கு அதிகாரம் அளிக்கும் நோக்கில் கைப்பேசி செயலி ஒன்றும் உருவாக்கப்பட்டுள்ளது. இதன் மூலம் தங்களது மின்னணு மருத்துவ ஆவணத்தை நோயாளிகள் எங்கிருந்து வேண்டுமானாலும் அணுகலாம். தொலைமருத்துவம், ஆய்வக அறிக்கை அணுகல், நோயாளிகளுக்கு வழங்கப்பட்டுள்ள மருந்துகளின் தகவல்கள் உள்ளிட்டவையும் இந்த செயலியில் உள்ளன. சுய பதிவு முறையும் இச்செயலியில் உள்ளது.
மத்திய சுகாதாரம் மற்றும் குடும்ப நல அமைச்சகத்தின் தேசிய டிஜிட்டல் சுகாதார இயக்க திட்டத்துடன் இந்த அமைப்பு முழுவதும் ஒருங்கிணைக்கப்பட்டுள்ளது. பிரத்தியேக மருத்துவ அடையாளம் ஐபாஸ் மற்றும் அர்பன் உள்ளிட்ட இந்திய ரயில்வேயின் இதர டிஜிட்டல் திட்டங்களுடனும் மருத்துவமனை மேலாண்மை தகவல் அமைப்பு இணைக்கப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1751738
பிரதமர் அலுவலகம்
ஓணம் பண்டிகையையொட்டி மக்களுக்கு பிரதமர் வாழ்த்து
ஓணம் பண்டிகையையொட்டி ஒவ்வொருவருக்கும் குறிப்பாக உலகம் முழுவதும் உள்ள மலையாள சமுதாய மக்களுக்கும், கேரள மாநில மக்களுக்கும் பிரதமர் திரு நரேந்திர மோடி வாழ்த்து தெரிவித்துள்ளார்.
பிரதமர் வெளியிட்டுள்ள ட்விட்டர் பதிவில் கூறியிருப்பதாவது:
“அனைவருக்கும், குறிப்பாக மலையாள மாநில மக்கள் மற்றும் உலகம் முழுவதும் பரவியுள்ள மலையாள மொழி பேசும் மக்களுக்கு ஓணம் வாழ்த்துக்கள். இந்த பண்டிகை, இயற்கை அன்னையின் முக்கிய பங்கு, கடின உழைப்பாளிகளான நமது விவசாயிகளின் முக்கியத்துவத்தை வலியுறுத்துகிறது. நமது சமுதாயத்தில் நல்லிணக்க உணர்வை ஓணம் மேலும் வலுப்படுத்தட்டும்.”
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 63.09 கோடிக்கும் மேற்பட்ட தடுப்பூசி டோஸ்கள் வழங்கப்பட்டன
கொவிட்-19 தடுப்பூசி திட்டத்தை நாடு முழுவதும் விரைவு படுத்தவும் மற்றும் விரிவு படுத்தவும் மத்திய அரசு உறுதியாக உள்ளது. 18 வயதுக்கு மேற்பட்ட அனைவருக்கும் கொவிட்-19 தடுப்பூசி போடும் திட்டம் 2021 ஜூன் 21ம் தேதி தொடங்கியது. தடுப்பூசிகள் கிடைக்கும் நிலவரம் மாநிலங்கள் மற்றும் யூனியன் பிரதேசங்களுக்கு முன்கூட்டியே தெரிவிக்கப்படுகின்றன. இதனால் தடுப்பூசி விநியோகத்தை மாநிலங்களால் சிறப்பாக திட்டமிட முடிகிறது.
நாட்டில் தடுப்பூசி நிறுவனங்கள் தயாரிக்கும் தடுப்பூசிகளில், 75 சதவீதத்தை மத்திய அரச கொள்முதல் செய்து மாநிலங்கள் மற்றும் யூனியன் பிரதேசங்களுக்கு இலவசமாக வழங்குகிறது.
63.09 கோடிக்கும் மேற்பட்ட  தடுப்பூசி டோஸ்கள் மாநிலங்கள் மற்றும் யூனியன் பிரதேசங்களுக்கு மத்திய அரசு இலவசமாக வழங்கியுள்ளது. மேலும், 21.76  லட்சத்துக்கும் மேற்பட்ட டோஸ்கள், வழங்கப்படவுள்ளன.
4.87 கோடிக்கும் மேற்பட்ட  கொவிட் தடுப்பூசி டோஸ்கள் மாநிலங்கள் / யூனியன் பிரசேதங்களிடம் இருப்பில் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1750323
கலாசாரத்துறை அமைச்சகம்
புதுதில்லி கடமைப்பாதையில் நடைபெற்ற குடியரசு தின விழாக் கொண்டாட்ட அணிவகுப்பில் இடம்பெற்றிருந்த வந்தே பாரதம் என்ற கலாச்சார நிகழ்ச்சி அனைவரது கவனத்தையும் ஈர்த்தது
புதுதில்லியில் உள்ள கடமைப்பாதையில் இன்று நடைபெற்ற தேசிய அளவிலான குடியரசு தினக் கொண்டாட்டத்தில், கலாச்சார அமைச்சகத்தின் சார்பில் இடம்பெற்றிருந்த வந்தே பாரதம் என்ற கலாச்சார நிகழ்ச்சி, அனைவரது கவனத்தையும் ஈர்த்தது. இந்த நிகழ்ச்சிக்காக, பெண் சக்தி என்ற கருப்பொருளின் அடிப்படையில், தேசிய அளவிலான போட்டி நடத்தப்பட்டு, அதில் இருந்து 479 கலைஞர்கள் தேர்வு செய்யப்பட்டனர். அங்கு நடைபெற்ற பிரம்மாண்ட அணிவகுப்பில், கலைஞர்கள் தங்கள் தன்னிகரில்லாத் திறமைகளை வெளிப்படுத்தினர். இது, ஒரே பாரதம், உன்னத பாரதம் என்ற கொள்கையின் அடிப்படையில், இந்தியாவின் பல்வேறு கலாச்சார மற்றும் கலை பாரம்பரியத்தை வெளியிடுத்துவதாக அமைந்திருந்தது.
வந்தே பாரதம் நிகழ்ச்சிக்கு இசைஞானி இளையராஜாவின் மகள் ராஜா பவதாரணி இசையமைத்திருந்தார். அவருடன் அலோக்நந்த தாஸூம் இணைந்து, ஹிந்துஸ்தானி, கர்நாடக மற்றும் ஜாஸ் இசைகளின் உட்கூறுகளை உள்ளடக்கிய இசையை வடிவமைத்திருந்தனர்.
கடமைப்பாதையில் நடைபெற்றிருந்த இந்த அணிவகுப்பில், கலாச்சார அமைச்சகம் சார்பில், பெண் கடவுள் சக்தியை வெளிப்படுத்தும் விதமாக பிரம்மாண்ட கடவுள் உருவமும் இடம்பெற்றிருந்தது. இதில் பல்வேறு நாட்டுப்பற நடனக்கலைஞர்களின் கண்கவர் நடனமும் இடம்பெற்றிருந்தன.
இந்த வந்தே பாரதம் நடன விழாவானது, மத்திய பாதுகாப்பு மற்றும் கலாச்சார அமைச்சகங்களின் கூட்டு முயற்சியாக ஏற்பாடு செய்யப்பட்டிருந்தது. அதாவது இந்தியாவின் ஒட்டுமொத்த நடனங்களையும் ஒரே குடையின் கீழ் கொண்டுவந்து, உலகிற்கு வெளிப்படுத்தியதுடன், ஒரே பாரதம் உன்னத பாரதம் என்ற கொள்கையை மக்களிடையே முன்னிறுத்தும் முயற்சியாகவும் அமைந்திருந்தது. இதற்காக நாட்டின் மூலை முடுக்கெங்கிலும் உள்ள கலைஞர்களை அடையாளம் காண ஏதுவாக, 2022 அக்டோபர் 15ம் தேதி 2-வது கட்ட நடனப் போட்டி நடத்தப்பட்டது. இதில் மாநிலம், மண்டல மற்றும் தேசிய அளவில் போட்டிகள் நடத்தப்பட்டு கலைஞர்கள் தேர்வு செய்யப்பட்டனர். 17 வயது முதல் 30 வயதிற்கு உட்பட்ட நாட்டுப்புற நடனக் கலைஞர்களுக்கு மட்டுமே இந்தமுறை வாய்ப்பு அளிக்கப்பட்டது. இவர்களுக்கு 2022 டிசம்பர் 19 மற்றும் 20ம் தேதிகளில் புதுதில்லியில் உள்ள ஜவஹர்லால் நேரு அரங்கத்தில், பிரம்மாண்ட இறுதிப் போட்டி நடத்தப்பட்டது.
சுகாதாரம் மற்றும் குடும்ப நலத்துறை அமைச்சகம்
உணவு வீதி திட்டம் குறித்து மத்திய அமைச்சர் டாக்டர் மன்சுக் மாண்டவியா ஆய்வு
தமிழ்நாடு மற்றும் புதுச்சேரியில் உணவு வீதித் திட்டம்
நாடு முழுவதும் 100 ஆரோக்கியமான உணவு வீதிகளை உருவாக்கும் ‘உணவு வீதி திட்டம்' குறித்து சுகாதார அமைச்சகம் மற்றும் இந்திய உணவுப் பாதுகாப்பு மற்றும் தரக் கட்டுப்பாட்டு ஆணைய உயர் அதிகாரிகளுடன் மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மாண்டவியா ஆய்வு மேற்கொண்டார். உணவு வர்த்தகங்கள் மற்றும் பொதுமக்களிடையே பாதுகாப்பான மற்றும் ஆரோக்கியமான உணவுப் பழக்க வழக்கங்களை ஊக்கப்படுத்தி, அதன் வாயிலாக உணவால் ஏற்படும் நோய்களைக் குறைத்து, ஒட்டுமொத்த ஆரோக்கியத்தை மேம்படுத்துவதே இந்தத் திட்டத்தின் நோக்கமாகும்.
இதை செயல்படுத்துவதற்கு சோதனை முயற்சியாக ஒவ்வொரு உணவு வீதிக்கும் தலா ரூ. 1 கோடியை மத்திய சுகாதாரம் மற்றும் குடும்ப நலத் துறை அமைச்சகத்தின் தேசிய சுகாதார இயக்கம் வழங்கும். பாதுகாப்பான குடிநீர், கை கழுவுதல், கழிவறைகள், பொதுவான இடங்களில் தரை அமைத்தல், முறையான திரவ மற்றும் திட கழிவுகளை அகற்றல் உள்ளிட்ட வசதிகளை ஏற்படுத்துவதற்காக இந்த நிதி பயன்படுத்தப்படும்.
மத்திய வீட்டு வசதி மற்றும் நகர்ப்புற விவகாரங்கள் அமைச்சகத்துடன் இணைந்து, இந்திய உணவுப் பாதுகாப்பு மற்றும் தரக் கட்டுப்பாட்டு ஆணையத்தின் தொழில்நுட்ப ஆதரவுடன், தேசிய சுகாதார இயக்கத்தின் வாயிலாக இந்த முன்முயற்சி அமல்படுத்தப்படும். இந்தத் திட்டத்தின் கீழ் தமிழ்நாட்டில் 4 உணவு வீதிகளும், புதுச்சேரியில் 1 உணவு வீதியும் அமைக்க பரிந்துரைக்கப்பட்டுள்ளது, குறிப்பிடத்தக்கது.
வணிகம் மற்றும் தொழில்துறை அமைச்சகம்
இரண்டாம் மற்றும் மூன்றாம் நிலை நகரங்களில் உள்ள ஸ்டார்ட்அப் நிறுவனங்கள் மீது சர்வதேச மூலதன நிதியங்கள் கவனம் செலுத்த வேண்டும்: திரு. பியூஷ் கோயல்
இரண்டாம் மற்றும் மூன்றாம் நிலை நகரங்களில் உள்ள ஸ்டார்ட்அப் நிறுவனங்கள் மீது சர்வதேச மூலதன நிதியங்கள்  கவனம் செலுத்த வேண்டும் என்று மத்திய வர்த்தகம் மற்றும் தொழில்கள், நுகர்வோர் விவகாரங்கள், உணவு மற்றும் பொது விநியோகம் அமைச்சர் திரு .பியூஷ் கோயல் வேண்டுகோள் விடுத்தார்.
வர்த்தகம் மற்றும் தொழில்கள் அமைச்சகத்தின் தொழில் மற்றும் உள்நாட்டு வர்த்தக ஊக்குவிப்பு துறை ஏற்பாடு செய்த சர்வதேச மூலதன நிதியங்களுடனான நான்காவது வட்டமேசை மாநாட்டிற்கு தலைமை ஏற்று பேசிய அவர் இவ்வாறு கூறினார்.
புதிய துறைகளில் முதலீடு செய்து ஊக்குவிக்குமாறும், இந்திய தொழில்முனைவோர் உருவாக்கிய அறிவுசார் சொத்துக்களைப் பாதுகாத்து மேம்பாட்டிற்கான நிபுணத்துவத்தை வழங்கி அதிக அளவில் முதலீடுகளை செய்யுமாறும் மூலதன நிதியங்களுக்கு அவர் அழைப்பு விடுத்தார். ஸ்டார்ட்-அப் நிறுவனங்களுக்கு ஆதரவளித்து எண்ணற்ற நடவடிக்கைகளை அரசு ஏற்கனவே எடுத்துள்ளதாகவும் எதிர்காலத்திலும் தொடர்ந்து எடுக்கும் என்றும் அவர் மேலும் கூறினார்.
55 துறைகளில் பரவியுள்ள 60 ஆயிரத்துக்கும் அதிகமான பதிவுபெற்ற ஸ்டார்ட்அப் நிறுவனங்கள் இந்தியாவில் இயங்கி வருவதாகவும், இவற்றில் 45 சதவீதம் இரண்டாம் மற்றும் மூன்றாம் கட்ட நகரங்களில் இருந்து உருவாகியுள்ளதாகவும், 45% நிறுவனங்களில் குறைந்தது ஒரு பெண் இயக்குனராவது இருப்பதாகவும் இந்திய ஸ்டார்ட்அப் சூழலியலின் பன்முகத்தன்மை, பரவல் மற்றும் உள்ளடக்கலுக்கு சான்றுகளாக இவை திகழ்வதாகவும் கூட்டத்தில் தெரிவிக்கப்பட்டது.
ஸ்டார்ட் அப் சூழலுக்காக மட்டும் 49 ஒழுங்குமுறை சீர்திருத்தங்களை அரசு மேற்கொண்டிருப்பதாகவும் வர்த்தகம் செய்வதை எளிதாக்குவதை மேம்படுத்தவும், மூலதனம் திரட்டுவதை எளிதாக்க உதவவும், தாக்கல் சுமைகளை குறைப்பதையும் இவை நோக்கமாக கொண்டுள்ளதாகவும் தெரிவிக்கப்பட்டது.
ஸ்டார்ட் அப் இந்தியா புதுமைகள் வாரத்தின் ஒரு பகுதியாக காணொலி மூலம் இந்த வட்டமேசை நிகழ்வு ஏற்பாடு செய்யப்பட்டது. அமெரிக்கா, ஜப்பான், கொரியா, சிங்கப்பூர் மற்றும் இந்தியா உள்ளிட்ட நாடுகளில் இருந்து 75-க்கும் மேற்பட்ட சர்வதேச மூலதன நிதியங்களை சேர்ந்த முதலீட்டாளர்கள் இதில் கலந்து கொண்டனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleseDetail.aspx?PRID=1789898
பெண்கள் மற்றும் குழந்தை நலன் அமைச்சகம்
மேம்பாட்டிற்கான தேசிய நிறுவனம் கவுகாத்தியில் ‘ஊட்டசத்து மதிப்பீடு & உயரம்/எடை அளவீடு’ குறித்த பயிற்சி திட்டத்தை ஏற்பாடு செய்துள்ளது.
2023 மே 29-31 வரை கவுகாத்தியில் உள்ள மேம்பாட்டிற்கான தேசிய நிறுவனத்தின் மண்டல மையத்தில் அங்கன்வாடி சேவைகள் திட்டத்தின் செயல்பாட்டாளர்களுக்கு ‘ஊட்டச்சத்து மதிப்பீடு & உயரம்/எடை அளவீடு’ குறித்த பயிற்சித் திட்டம் ஏற்பாடு செய்யப்பட்டது.
ஊட்டச்சத்து மதிப்பீடு என்பது அங்கன்வாடி பணியாளர்களுக்கு அங்கன்வாடி மையத்தின் செயல்பாடுகள் மற்றும் சேவைகளை வழங்குவதற்காக வழங்கப்பட்டுள்ள ஒரு செயலியாகும். இந்த செயலி, அனைத்து அங்கன்வாடி மையங்கள் மற்றும் அதன் பயனாளிகளைக் கண்காணிக்க உதவுகிறது.
2023 மே 30-31 வரை சக்ஷாம் அங்கன்வாடி திட்டத்தின் செயல்பாட்டாளர்களுக்கான ‘அங்கன்வாடி மையங்களில் குழந்தை மதிப்பீட்டு உத்திகள்’ என்ற தலைப்பில் இந்தூரில் உள்ள என்ஐபிசிசிடி மண்டல மையத்தில் பயிற்சி நிகழ்ச்சிக்கு செய்யப்பட்டது. 32 பேர் இந்த பயிற்சியில் கலந்து கொண்டனர்.
நிகழ்ச்சியின் சிறப்பம்சங்கள்:
1. மதிப்பீடு மற்றும் அறிக்கையிடலின் கோட்பாடுகள்
2. தாய் மற்றும் குழந்தை பாதுகாப்பு அட்டையின் பயன்பாடு
3. உலக சுகாதார அமைப்பின் வளர்ச்சி விளக்கப்படம்
4. குழந்தை மதிப்பீட்டு அட்டை
மேலும் விபரங்களுக்கு இந்த ஆங்கில செய்திக்குறிப்பைக் காணலாம் : https://pib.gov.in/PressReleasePage.aspx?PRID=1928968
சாலைப் போக்குவரத்து மற்றும் நெடுஞ்சாலைத்துறை அமைச்சகம்
சமயபுரம்-திருச்சி தேசிய நெடுஞ்சாலை 45 –ஐ இணைக்கும் வகையில் சர்வீஸ் சாலை
திருச்சி மாவட்டம் பாடலூர் அருகே உள்ள சமயபுரம்-திருச்சி தேசிய நெடுஞ்சாலை 45 –ஐ இணைக்கும் வகையில் சர்வீஸ் சாலை அமைக்கப்பட உள்ளதாக மத்திய சாலைப் போக்குவரத்து, தேசிய நெடுஞ்சாலை, கப்பல் போக்குவரத்துத் துறை இணை அமைச்சர் திரு. மான்சுக் எல். மாண்டவியா தெரிவித்துள்ளார்.
மக்களவையில் எழுப்பப்பட்ட கேள்விக்கு எழுத்துப்பூர்வமாக அளித்த பதிலில் அமைச்சர் இதைத் தெரிவித்துள்ளார்.
இந்த சாலை வடிகால் பாலங்கள், சிறிய பாலங்கள், சாக்கடை ஆகியவற்றை உள்ளடக்கியதாக அமையும் என்றும் அவர் குறிப்பிட்டார்.
முதல்கட்டமாக 13.70 கோடி ரூபாய் செலவில் இந்த சாலை அமைக்கப்பட உள்ளது என்றும் அடுத்த ஆண்டு பிப்ரவரி மாதம் பணிகள் தொடங்கும் என்று எதிர்பார்க்கப்படுகிறது என்றும் அமைச்சர் குறிப்பிட்டார்.
(Visitor Counter : 123
பிரதமர் அலுவலகம்
ஆஷாத பூர்ணிமா-தம்மா சக்கர தின நிகழ்ச்சியில் தமது செய்தியை பிரதமர் நாளை பகிர உள்ளார்
ஆஷாத பூர்ணிமா-தம்மா சக்கர தின நிகழ்ச்சியில் தமது செய்தியை நாளை, 2021 ஜூலை 24 அன்று காலை 8.30 மணிக்கு பிரதமர் திரு நரேந்திர மோடி பகிர உள்ளார்
“நாளை, 2021 ஜூலை 24 அன்று காலை 8.30 மணிக்கு ஆஷாத பூர்ணிமா-தம்மா சக்கர தின நிகழ்ச்சியில் எனது செய்தியை பகிர உள்ளேன்,” என்று தமது டிவிட்டர் பக்கத்தில் பிரதமர் குறிப்பிட்டுள்ளார்.
-----
(
அறிவியல் மற்றும் தொழில்நுட்பத்துறை
சிஎஸ்ஐஆர் சி எம் இ ஆர் ஐ விடுதலை நாள் விழா கொண்டாட்டம்
அறிவியல் தொழிலக ஆராய்ச்சிக் குழுமம் – மத்திய இயந்திரப் பொறியியல் ஆராய்ச்சிக் கழகம்  மேற்குவங்கம் துர்காபூரில் உள்ள தலைமையகத்தில் கொடியேற்றி இன்று விடுதலை நாள் விழா கொண்டாடியது. நிகழ்ச்சியில் பேசிய இயக்குநர் பேராசிரியர் டாக்டர். ஹரிஷ் ஹிரானி, “தற்போதைய சூழல்களிலும், தன்னலமற்று அயராது தேசத்திற்காகவும், சமுதாயத்திற்காகவும் பாடுபடும் முன்னணி சுகாதார களப்பணியாளர்கள், சட்டத்தை நடைமுறைப்படுத்தும் அதிகாரிகள், பாதுகாப்புப் பணியாளர்கள் ஆகிய அனைவருக்கும் என்னுடைய வணக்கங்கள்” என்று கூறினார்
சி எஸ் ஐ ஆர்- சி எம் ஆர் ஐ மேற்கொள்ளும் பணிகள் குறித்து விவரித்த பேராசிரியர் டாக்டர். ஹிரானி “கோவிட் 19நோய்க்கு எதிரான இந்தப் போராட்டத்தில் சி எஸ் ஐ ஆர் -சி எம் இ ஆர் ஐ தேசத்திற்காக முன்னோக்கி அடியெடுத்து வைத்து, தொழில்நுட்பப் புதுமைகள் மூலமாக கோவிட்-19 பாதிப்பைக் குறைப்பதற்காக அயராது பாடுபட்டு வருகிறது. ஏற்கனவே CSIR-CMERI நோய்க்கு எதிராகக் கண்டுபிடித்த தொழில்நுட்பக் கண்டுபிடிப்புகள் நாட்டின் பல்வேறு இடங்களில் உள்ள 13 எஸ் எம் இ நிறுவனங்களுக்கு அளிக்கப்பட்டுள்ளன” என்றும் கூறினார்
(Visitor Counter : 112
அறிவியல் மற்றும் தொழில்நுட்பத்துறை
நோவல் கொரோனா வைரசுக்கு எதிரான செயலிழக்கப்பட்ட வைரஸைக் கொண்ட தடுப்பு மருந்து தயாரிக்க ஆராய்ச்சி
அச்சுறுத்தும் நோவல் கொரோனா வைரசுக்கு எதிராக செயலிழக்கப்பட்ட வைரஸைக் கொண்ட தடுப்பு மருந்து தயாரிக்கும் ஆராய்ச்சிப் பணிகளை செல் மற்றும் மூலக்கூறு உயிரியல் ஆய்வு மையம்  தொடங்கியுள்ளது. செயலிழக்கச் செய்யப்பட்ட வைரசைக் கொண்ட தடுப்பு மருந்து பாதுகாப்பானது மற்றும் எளிதில் தயாரிக்கக் கூடியது ஆகும். கொரோனா வைரஸ் பரவுவதையும், அதனால் ஏற்படக்கூடிய தீய விளைவுகளையும் கட்டுப்படுத்துவதற்கு நமக்குள்ள உறுதியான மற்றும் பலன் அளிக்கும் ஒரே வழி தடுப்பு மருந்து மட்டுமே ஆகும். உலகம் முழுவதும் உள்ள பல நிறுவனங்கள் தடுப்பு மருந்து கண்டுபிடிக்கும் பணியில் ஈடுபட்டு வருகின்றன. தற்போது தடுப்பு மருந்துத் தயாரிப்பு ஆராய்ச்சியில் ஈடுபட்டுள்ள நம்பிக்கை தரும் 42 நிறுவனங்களின் பெயர்களை உலக சுகாதார நிறுவனம்  பட்டியலிட்டுள்ளது.
செயலூக்கமான வைரஸ் அதிக எண்ணிக்கையில் வளர்க்கப்பட்டு பிறகு அவை ஒரு வேதிப்பொருளால் அல்லது வெப்பத்தால் கொல்லப்படும். நோய் ஏற்படுத்தும் நுண்ணுயிர் கொல்லப்பட்டாலும் - அதன் மறுஉற்பத்தித் திறன் செயலிழக்கப்பட வைக்கப்பட்டாலும் கூட அந்த வைரஸின் பல்வேறு பாகங்கள் உயிர்ப்புடன் தான் இருக்கும். உதாரணமாக செல்களுக்குள் ஊடுருவும் வைரசின் சூரியக்கதிர் வடிவிலான புரதமானது உயிர்ப்புடன் தான் இருக்கும். நோய் எதிர்ப்புச் சக்தி அமைப்பால் கண்டுணரப்படும் வைரசின் ஆன்ட்டிஜன்  சேதம் அடையாமலேயே இருக்கும். இறந்துபோன நுண்ணுயிரியானது உடலுக்குள் உட்செலுத்தப்படும்போது, சேதம் அடையாமல் விடுபட்டு இருக்கும் குறிப்பிட்ட எதிரியாக்கிகளுக்கு  எதிராக நோய் எதிர்ப்புப் பொருள்களை உருவாக்குமாறு, உடலின் நோய் எதிர்ப்பு சக்தி அமைப்பு தந்திரமாகத் தூண்டி விடப்படுகிறது. அதாவது நுண்ணுயிர்க் கிருமி இறந்து விட்டது என்பதைத் தெரிந்து கொள்ளாமலேயே உடலின் நோய் எதிர்ப்புச் சக்தி செயல்படும். இந்த வழிமுறையில் தான் செயல் இழக்கச் செய்யப்பட்ட போலியோ சொட்டு மருந்தும், ரேபீஸ் தடுப்பு மருந்தும் தயாரிக்கப்படுகின்றன.
நுண்ணுயிர்க்கிருமி இறந்து விட்டதனால் அதனால் மறு உற்பத்தி செய்து கொள்ள முடியாது. மிகச் சிறிய அளவில்கூட நோயை உண்டாக்க முடியாது. நோய் எதிர்ப்புச் சக்தி குறைவாக உள்ளவர்களுக்குக் கூட இந்தth தடுப்பு மருந்துகளை தருவது என்பது பாதுகாப்பானது ஆகும். அதாவது வயதானவர்கள், பல நோய்கள் ஒரு சேர இருப்பவர்கள் என யாருக்கு வேண்டுமென்றாலும் இதனை வழங்கலாம்.
இந்த ஆராய்ச்சி தவிர, சி.சி.எம்.பி நிறுவனமானது மாதிரிகளை சேகரித்துத் தொகுத்து வைத்து வைரஸ் தொற்று உள்ளவர்கள் எனச் சந்தேகிக்கப்படுபவர்கள் பலரின் மாதிரிகளைப் பரிசோதித்துப் பார்க்கும்.
பாதுகாப்பு அமைச்சகம்
2025-ஆம் ஆண்டுக்குள் பாதுகாப்பு தளவாட உற்பத்தியை 22 பில்லியன் அமெரிக்க டாலர்களாக அதிகரிக்க இலக்கு: மத்திய அமைச்சர் ராஜ்நாத் சிங்
2022 அக்டோபர் 22-ஆம் தேதி குஜராத்தின் காந்திநகரில் நடைபெற்று வரும் 12-வது பாதுகாப்பு தளவாட கண்காட்சியின் ஒருபகுதியாக ஏற்பாடு செய்யப்பட்டிருந்த 'பாதுகாப்புத்துறைக்கான முதலீடு' நிகழ்ச்சியில் மத்திய பாதுகாப்புத்துறை அமைச்சர் திரு.ராஜ்நாத் சிங் கலந்து கொண்டார். அப்போது, உலகளாவிய விநியோக சங்கிலியை ஒருங்கிணைக்க, இந்திய பாதுகாப்புத் துறையில் உள்நாட்டு தொழிற்துறையினர் மற்றும் வெளிநாட்டு அசல் உபகரண உற்பத்தியாளர்கள் முதலீடு செய்ய வேண்டும் என்று அழைப்பு விடுத்தார். மேலும் முதலீடு செய்ய இந்திய பாதுகாப்புத் துறையில் உள்ள வாய்ப்புகளை பயன்படுத்திக் கொள்ளுமாறு கேட்டுக் கொண்டார்.
உள்நாட்டு தொழிற்துறை மற்றும் வணிகர்களின் பங்கேற்பு குறித்து தெரிவித்த அவர், தொழிற்துறை பங்கேற்பாளர்களின் நம்பிக்கை ஊக்கமளிப்பதாகவும், இந்திய பாதுகாப்புத் துறை மீதான அவர்களின் நம்பிக்கையை பிரதிபலிப்பதாகவும் கூறினார். இந்திய பாதுகாப்புத் துறைக்கு இது பொற்காலம் என்றும், வரும் காலங்களில் இது மேலும் பிரகாசமாக இருக்கும் என்றும் அவர் மேலும் கூறினார். பாதுகாப்புத் துறையில் அரசின் எதிர்கால திட்டங்களை பகிர்ந்து கொண்ட அவர், 2025-ஆம் ஆண்டுக்குள் இந்தியாவில் பாதுகாப்பு தளவாட உற்பத்தியை தற்போதுள்ள 12 பில்லியன் அமெரிக்க டாலர்களிலிருந்து 22 பில்லியன் அமெரிக்க டாலர்களாக உயர்த்த இலக்கு நிர்ணயிக்கப்பட்டுள்ளதாக குறிப்பிட்டார். இது வரும் நாட்களில் தொழிற்துறை வளர்ச்சிக்கு இணையற்ற வாய்ப்புகளை அளிக்கும் என்றார்.
இந்திய பாதுகாப்புத் துறையின் சாதனைகள் குறித்து பேசிய மத்திய அமைச்சர் ராஜ்நாத் சிங், “போர் விமானம், விமானம் தாங்கி கப்பல், பெரிய பீரங்கிகள், தாக்கும் ஹெலிகாப்டர்கள் ஆகியவற்றின் மூலம் உள்நாட்டுத் தொழிற்துறை அதன் திறமைகளை நிரூபித்துள்ளது என்றும், அந்த அனுபவங்கள் நமக்குக் கிடைத்துள்ளதாகவும் கூறினார். இந்த அனுபவங்கள் எதிர்கால சந்ததியினருக்கான பாதுகாப்பு ஆயுதங்கள், அமைப்புகளை உருவாக்கவும், ஆதரிக்கவும், மேம்படுத்தவும் உதவும்” என்று அவர் மேலும் குறிப்பிட்டார். பாதுகாப்பு தளவாட கண்காட்சி 2022 தற்போதுள்ள மற்றும் வருங்கால முதலீட்டாளர்களுக்கு ஏற்ற, இந்திய பாதுகாப்புத் துறையின் அபரிமித வளர்ச்சியின் ஒரு பகுதியாக மாறுவதற்கான ஒரு இடமாகும் என்றும் அவர் தெரிவித்தார்.